(GMT+08:00) 2006-07-24 15:50:47
Yin watsi da shan taba
Nazarin kimiyya ya bayyana cewa, taba za ta iya haifar da munanan illoli iri fiye da 4000 idan aka kuuna ta, kuma wadanda su kan sha taba suna iya kamuwa da ciwon kansa da na zuciya da hauhawar jini da dai sauransu. A ko wace shekara, mutane kusan miliyan biyar ne suke mutuwa sakamakon ciwace-ciwacen da ke da nasaba da shan taba. Wadanda suka saba da shan taba da yawa suna son yin watsi da ita, amma kadan daga cikinsu ne suna cin nasara, yayin da yawancinsu ba su iya ba. Ko akwai dabaru masu kyau kan yin watsi da shan taba? To, a cikin shirinmu na yau, za mu yi muku bayani kan yadda ya kamata a yi watsi da shan taba.
Ya zuwa yanzu, a cikin masu shan taba da yawansu ya kai biliyan 1.1 a duk duniya, rabinsu suna so su yi watsi da shan taba. Amma mene ne muhimman abubuwa idan ana so yin watsi da shan taba? Madam Yang Gonghuan, shahararriyar kwararriya ce a kan kiwon lafiyar jama'a kuma mataimakiyar shugaban cibiyar magance da kuma shawo kan cututtuka ta kasar Sin ta bayyana cewa,
"idan ana so a yi watsi da shan taba, da farko ya kamata ya sa niyya, kuma dole ne mutanen da ke kewaye da shi za su nuna masa goyon baya. Amma game da wadanda suka dade suna shan taba, suna bukatar magunguna a wasu lokuta. Shi ya sa muhimman abubuwa kan yin watsi da shan taba su ne niyya da muhalli da kuma magunguna."